L'Ajuntament de Sagunt presenta la campanya de control poblacional de coloms
25 de maig 2021

![Imagen 1](/media/qugl4ewh/100c-timon.jpg)![Imagen 2](/media/t2pkpqh4/100c2-alcalde.jpg)

L'Ajuntament ha presentat este matí la campanya de control poblacional de coloms emmarcada en l'últim punt del nou contracte de control de plagues que s'està duent a terme des del consistori. Esta acció, que ja està activa actualment, consistix en la distribució de dispensadors amb pinso anticonceptiu en els punts del municipi on s'ha detectat un major nombre d'exemplars.

Durant els mesos d'hivern s'ha dut a terme l'avaluació de totes les zones on s'havia detectat major presència de coloms i fruit d'esta avaluació, s'ha decidit col·locar dispensadors de pinso en el CEIP Mediterrani, Centre Cívic Antic Sanatori, CEIP María Yocasta i en el CEIP Vilamar. En este sentit, es va triar l'època hivernal per a la investigació amb l'objectiu de començar la campanya a la primavera, ja que és l'època de reproducció dels coloms i el tractament anticonceptiu sol ser més efectiu en estes dates.

També es van realitzar captures de coloms per realitzar un control sanitari, ja que s'havia detectat que hi havia exemplars que no estaven en òptimes condicions sanitàries. El nombre de captures que es va realitzar ascendix aproximadament a 280 exemplars, dels quals 240 estaven en perfecte estat i van ser soltats quan es van instal·lar els dispensadors de pinso.

A més, la campanya també inclou la col·locació de cartells en les places del municipi per recordar la prohibició d'alimentar els coloms, tal com recull l'ordenança de convivència que prohibix alimentar a qualsevol tipus d'animal en la via pública. En este sentit, «**en este cas cobra major importància, ja que interferir amb un altre tipus d'alimentació inhibix el resultat d'este pinso esterilitzant**», ha explicat el regidor de Sanitat, Javier Timón.

L'alcalde de Sagunt, Darío Moreno ha destacat que «**quan començarem a treballar en el tema de les plagues, un dels objectius era obtindre les dades que ens permeteren dur a terme estes actuacions puntuals, però necessàries per al control de les plagues. Vull recordar que fins ara l'Ajuntament mai havia dut a terme este tipus d'activitats amb coloms, les quals s'han realitzat amb l'objectiu de reduir les problemàtiques que poden generar, per a millorar la qualitat de vida de la ciutadania**».

D'altra banda, el tècnic de l'empresa encarregada de realitzar este control (Lokimica SA), Ricardo Acosta, ha explicat que «**esta és una forma de control aprovada per les ONGs dedicades al benestar dels animals**». A més, Acosta ha explicat que s'han instal·lat cambres en els dispensadors amb l'objectiu d'observar el procés d'adaptació dels coloms amb el nou pinso. «**Ja hem vist que els coloms ja saben a quina hora es proporciona el pinso i acudixen puntualment a menjar l'aliment, això és important ja que el tractament fa efecte en cas que el colom menge huit grams de pinso al dia, en el moment que deixen de fer-ho els efectes són reversibles**», ha afegit.

**Controls de mosquits, rosegadors, paneroles i cucs**

Jav

ier Timón ha aprofitat l'ocasió per a fer un balanç de les actuacions que s'han dut a terme dins d'este contracte de control de plagues. Tal com recull l'informe de l'empresa Lokimica S A sobre l'estat de control de plagues de mosquits, «**s'estan fent controls preventius en els focus conflictius des del mes de gener, amb una vigilància més fèrria en la zona d’Almardà i desembocadura del riu Palància**». Respecte als rosegadors, s'ha realitzat un control en la xarxa de clavegueram municipal durant el primer trimestre.

A més, quant a les paneroles, s'està realitzant actualment un control en la xarxa de clavegueram. «**El control de les paneroles era una novetat que incloïa este nou contracte i esta serà la segona campanya d'aplicació de la nova pintura insecticida**», ha explicat el regidor de Sanitat. Finalment, quant als miriàpodes, actualment es treballa en la neteja de solars i «**el mes vinent de juny ja estarà acabat l'esborrany de la nova ordenança de neteja i tancament dels solars, i immediatament iniciarem el procediment per a la seua aprovació definitiva, que esperem que es produïsca a la fi d'enguany**», ha destacat.​ 

**![Imagen sin texto alternativo.](/media/h15hohpp/100c-presentacion.jpg)  
  
  
**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-campanya-de-control-poblacional-de-coloms/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-campanya-de-control-poblacional-de-coloms/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-campanya-de-control-poblacional-de-coloms/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-campanya-de-control-poblacional-de-coloms/)